
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	9 aprilie 2009

	Nr.
	27/226


R A P O R T

asupra propunerii legislative pentru modificarea art.31 din Ordonanţa de urgenţă a Guvernului nr.50/2005 privind înfiinţarea, organizarea şi funcţionarea Comisiei de Supraveghere a Sistemului de Pensii Private
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 132 din 18 martie 2009, cu dezbaterea pe fond, în procedură obişnuită, a propunerii legislative pentru modificarea art.31 din Ordonanţa de urgenţă a Guvernului nr.50/2005 privind înfiinţarea, organizarea şi funcţionarea Comisiei de Supraveghere a Sistemului de Pensii Private.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.155/10.03.2009)

· avizul favorabil al Comisiei juridice, de disciplină şi imunităţi (nr.31/353/31.03.2009)

· avizul negativ al Comisiei pentru buget, finanţe şi bănci (nr.223/07.04.2009)
· punctul de vedere negativ al Ministerului Finanţelor Publice (nr.16978/07.04.2009).

Propunerea legislativă are ca obiect de reglementare modificarea art.31 din Ordonanţa de urgenţă a Guvernului nr.50/2005 privind înfiinţarea, organizarea şi funcţionarea Comisiei de Supraveghere a Sistemului de Pensii Private, în sensul modificării modului de salarizare a preşedintelui, a vicepreşedintelui, a directorului general şi a personalului de specialitate al acestei comisii, astfel încât salariile de bază, sporurile, indemnizaţiile şi alte drepturi salariale acordate să nu depăşească prin cumul nivelul venitului corespunzător funcţiei de secretar de stat, potrivit legii.
Comisia propune Plenului Camerei Deputaţilor respingerea iniţiativei legislative din următoarele considerente:

· nivelul de salarizare al funcţiilor din această instituţie nu poate fi asimilat cu cel al unei funcţii publice, prin prisma faptului că activitatea, atribuţiile şi responsabilităţile acestora privesc reglementarea şi supravegherea pieţelor financiare, în vederea menţinerii unei stabilităţi financiare optime atât la nivel naţional, cât şi la nivelul Uniunii Europene.
· la nivelul Uniunii Europene se are în vedere întărirea capacităţii instituţionale a autorităţilor de supraveghere a sistemelor financiare, prin consolidarea puterilor şi competenţelor tuturor autorităţilor de supraveghere. Astfel, pentru realizarea acestui deziderat este necesară implementarea unei politici de personal moderne şi atractive, în scopul atragerii şi păstrării specialiştilor cu competenţe în domeniul financiar.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 8 aprilie 2009 au participat, în conformitate cu prevederile art.55 din Regulamentul Camerei Deputaţilor:

· d-l Mircea Oancea – preşedinte, Comisia de Supraveghere a Sistemului de Pensii Private
· d-l Ion Giurescu – vicepreşedinte, Comisia de Supraveghere a Sistemului de Pensii Private
· d-l Bogdan Drăgoi – Secretar de Stat, Ministerul Finanţelor Publice

· d-na Magda Ioniţă – şef serviciu, Ministerul Finanţelor Publice.

La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 8 voturi pentru şi 7 voturi împotrivă.

Camera Deputaţilor este prima Cameră sesizată, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier Elena MESAROŞ






Întocmit,

Expert Adriana Emilia BREAZU

